Hetkel pole veel teada, milliseid riike proua Trump oma esimesel rahvusvahelisel ringreisil külastab, kuid kindel on see, et president Trump oma abikaasat saatmas ei ole, vahendas Associated Press.

Melania Trumpi pressiesindaja kinnitas, et välisreisi täpsemad sihtkohad ja kuupäevad avaldatakse lähinädalatel.

"See on mulle esimene kord Aafrikasse reisida ning ma olen väga põnevil, et mul avaneb võimalus tutvuda selle maailmajao lapsi puudutavate küsimustega ning saada teada ka Aafrika rikka kultuuri ja ajaloo kohta," seisis Melania Trumpi avalduses. "Me oleme globaalne ühiskond ja ma usun, et läbi avatud dialoogi ja ideede vahetamise on meil reaalne võimalus teineteiselt õppida."

Aafrika valis esileedi oma ringreisi sihtkohaks seetõttu, et ta tunneb huvi sealsete uute arenguprogrammide vastu, mis puudutavad laste tervishoidu ja haridust.

Melania Trump on presidendi abikaasana teinud seni ainult ühe iseseisva välisvisiidi - tegemist oli ühepäevase reisiga Torontosse.

President Trumpi tabas jaanuaris laialdane kriitika seoses sellega, et ühel koosolekul olevat ta Aafrika ja Haiti immigrantidele viidates küsinud, miks peaks USA lubama riiki immigrante "s***augu riikidest" ("shithole countries"). Valge Maja kolme kohtumisest informeeritud inimese juttu tookord ümber ei lükanud.